寄題傅欽之濟源草堂
作者：范祖禹
朝代：宋

paragraphs: 傅公有幽居，近在盤山下。
清濟出其間，白石明可把。
盈科赴溟渤，習坎日傾瀉。
竹色洗娟嬋，松姿照蕭灑。
室有古詩書，門無俗車馬。
公居雖畎畝，寤寐惟朝社。
雲山聊嘯遨，魚鳥同游冶。
在我本無心，羣生繫用捨。
終當入帝夢，肖象求巖野。
題詩寄林坰，俚調慚非雅。